বিভিন্ন এলাকায় বিভিন্ন ভাবে প্রার্থীকে নিয়ে রোড শো করা হচ্ছে৷ প্রার্থীদের তরফেও চমকের শেষ নেই। অনেকে তো মন্দিরে গিয়ে পুজো দিয়ে প্রচার শুরু করেছেন। কিন্তু গ্রাম বাংলার অনেক জায়গাতেই প্রচারের মাঝে পুরনো ঐতিহ্য, রীতির টুকরো, টুকরো ছবি ধরা পড়ছে। নির্বাচনী প্রচারে যা নিঃসন্দেহে অন্যমাত্রা যোগ করে।
বুধবার পশ্চিম মেদিনীপুরের চন্দ্রকোনা টাউনের তৃণমূলের প্রার্থী ছায়া দলুই নিজের বিভানসভা এলাকায় প্রচারে বেরিয়েছিলেন৷ ওই এলাকার বিদায়ী সিপিএম বিধায়ক ছায়া দলুই এবারে তৃণমূলের প্রার্থী হয়েছেন৷ সিপিএম অধ্যুষিত এলাকা চন্দ্রকোনা টাউনের পাইকমাঝিতা গ্রামে তিনি প্রচারে গেলে তাঁকে পুরনো কায়দাতেই বরণ করে নিলেন স্থানীয় মহিলারা৷ গ্রামের মাঝে রাস্তায় দাঁড় করিয়ে মহিলারা ছায়াদেবীর পায়ে লাল আলতা পরিয়ে দিলেন৷ জানা গেল এটাই গ্রামের মহিলাদের পুরনো রীতি৷ পাঁচ বছর আগে সিপিএমের হয়ে তিনি যখন প্রচারে উপস্থিত হয়েছিলেন, তখনও একইভাবে পায়ে লাল আলতা পরিয়ে এগিয়ে চলার আহ্বান জানিয়েছিলেন গ্রামের মহিলারা ৷ লাল সঙ্গ ত্যাগ করলেও লাল রংয়ের আলতায় অবশ্য না বলতে পারেননি প্রার্থী।

ওই গ্রামটি সিপিএমের ঘাঁটি ৷ এবারেও সেই গ্রামে ছায়া দলুই প্রচারে গেলে সেই পুরনো রীতি অনুসারে গ্রামের মহিলারা তাঁকে বরণ করতে চলে আসেন৷ অপ্রস্তুত প্রার্থী আর কি করেন৷ গ্রামের মহিলারা লাল আলতা পরিয়ে এগিয়ে চলার বার্তা দেন৷ সঙ্গে থাকা তৃণমূলের কর্মীরা মুচকি হেসে প্রার্থীকে নিয়ে বেরিয়ে যান৷ তাঁদের যে আবার লাল রংয়ে অস্বস্তি! স্থানীয় এক তৃণমূলের কর্মী বলেন “এখানে লাল-সবুজ বড়ো কথা নয়, প্রার্থী ও তাঁকে বরণ করে মেনে টেনে নেওয়াটাই আসল বিষয়৷”